**Δημήτερης Αρμάος, Φονικό**

**Ως είμαστε με βαρετό σκυμμένο άδειο κεφάλι  
μες στην καρδιά μας άναβε πράσινη περιστέρα.  
Μας είδε απ’ το κατάστρωμα κάποιος με κανοκυάλι,  
μα το λεπίδι πρόφταξε· κανείς δεν το καρτέρα.**

**Μες στην καρδιά μας άναβε πράσινη περιστέρα:  
Οι περουζέδες περισσοί και τα ρουμπίνια κρίνοι,  
μα το λεπίδι πρόφταξε· κανείς δεν το καρτέρα.  
Ίσκιος περνούσε χάροντα που χνάρι δεν αφήνει.**

**Οι περουζέδες περισσοί και τα ρουμπίνια κρίνοι. . .  
Με τί κοντύλι σβήστηκεν η θέση μας στο χάρτη;  
Ίσκιος περνούσε χάροντα που χνάρι δεν αφήνει.  
Ξέραμε. . . Και ρωτιούμασταν πώς θά ’ρτει, πότε θά ’ρτει…**

**Με τί κοντύλι σβήστηκεν η θέση μας στο χάρτη. . .  
Κοπήκαμε απ’ τη ρίζα μας σα θλιβερά τραγούδια. . .  
Ξέραμε. . . Και ρωτιούμασταν πώς θά ’ρτει, πότε θά ’ρτει  
η μέρα που οι παλιοί καρποί θα πεταχτούν σα φλούδια.**

**Κοπήκαμε απ’ τη ρίζα μας σα θλιβερά τραγούδια  
που οι νοσταλγοί ψελίζουνε παράφωνα ενώ θάλλει  
η μέρα που οι παλιοί καρποί θα πεταχτούν σα φλούδια  
ως είμαστε με βαρετό σκυμμένο άδειο κεφάλι.**

Ποιήματα ΙΙ, 1985